Kommentar:  Lovforslaget giver mulighed for salg af almene boliger og udmønter en del af aftalen mellem regeringen, Dansk Folkeparti og Radikale Venstre, som blev indgået den 8. november 2010, om en styrket indsats i ghettoområderne og anvendelsen af den almene boligsektors midler. Med lovforslaget gennemføres en ny salgsordning, der erstatter den gamle forsøgsordning, og der sker en sammenskrivning af den permanente ordning om salg af almene boliger i ghettoområder. I Dansk Folkeparti mener vi, at en kombination af almene udlejningsboliger, private udlejningsboliger og andelsboliger kan give en bedre beboersammensætning, og med lovforslaget gives der nu mulighed for, at boligorganisationen og kommunen med afdelingens godkendelse har værktøjet til denne kombination. Der bliver med den nye ordning mulighed for afhændelse til en andelsboligforening, der er stiftet af beboerne, og hvor mindst 50 procent af lejerne i beboelseslejlighederne ved indgåelse af købsaftalen skal være medlem af foreningen. Jeg vil kort komme ind på de områder, der har været vigtigst for Dansk Folkeparti: Det har været § 75 a, hvor der står, at socialministeren efter fælles ansøgning fra kommunalbestyrelsen og den almene boligorganisation kan godkende salg af almene familieboliger i boligorganisationens afdelinger i kommunen. Der kan ansøges om salg til almene lejere af boligerne og salg af ledige boliger. Kommunalbestyrelsen og boligorganisationen meddeler, hvilke afdelinger og boliger der kan og skal omfattes af salget. Kommunalbestyrelsen og boligorganisationen kan fastsætte kriterier for, hvem der kan sælges til i udsatte almene boligafdelinger. I § 75 b står der: »Socialministeren kan efter ansøgning fra kommunalbestyrelsen godkende salg af almene familieboliger i kommunen til almene lejere af boligerne. Stykke 2. Socialministeren kan efter ansøgning fra en almen boligorganisation godkende salg af almene familieboliger i boligorganisationens afdelinger til almene lejere af boligerne.« Men væsentligste for Dansk Folkeparti har været § 75 c, hvor der står i stykke 1 og 3: »Afdelingsmødet godkender salg efter § 75 a og § 75 b, herunder de fastsatte kriterier ved salg af boliger i udsatte almene boligafdelinger og den trufne beslutning om lejernes ret til lån som nævnt i § 75 i, stykke 1. Afdelingsmødet godkender endvidere efterfølgende ændringer af salgets omfang samt efterfølgende ændringer af de fastsatte kriterier ved salg i udsatte afdelinger.« … »Stk. 3. Ved salg efter § 75 b skal afdelingsmødets godkendelse som nævnt i stykke 1 bekræftes ved urafstemning med tilslutning fra mindst 2/3 af afdelingens samlede antal stemmer.« Vi er i Dansk Folkeparti glade for, at det er op til afdelingsmødet, om der kan ske salg af de almene boliger. Jeg vil kort komme ind på den omtalte lånemulighed. Ved salg efter § 75 a kan kommunalbestyrelsen og den almene boligorganisation beslutte, at afdelingen kan yde et rente- og afdragsfrit lån på 30 procent af markedsprisen til almene lejere i afdelingen, som køber deres egen bolig eller en ledig bolig i afdelingen. Dansk Folkeparti har endvidere fået indført, at der 3 år efter lovforslagets ikrafttræden gennemføres en evaluering af salget af almene boliger. I evalueringen vil der indgå en vurdering af tab og gevinster ved de gennemførte salg og en vurdering af, om et eventuelt tab kunne være blevet begrænset gennem anvendelse af ejendomsmæglervurdering af de solgte boliger inden salget. Vi mente, det var nødvendigt med en evaluering, da der i lovforslaget kun er ejendomsmæglervurdering ved salg af enkelte lejligheder til lejerne og ikke ved salg af en hel blok. Lovforslaget indeholder foruden aftalen mellem regeringen, Dansk Folkeparti og Radikale Venstre endvidere et forslag fra Erhvervsudvalget. Forslaget indeholder dispensation til etablering af servicebutikker i ældre- og plejeboligbebyggelse i yderområderne til under markedslejen. Det er en betingelse for udlejning under markedslejen, at erhvervsarealerne og ældreboligerne er beliggende i et yderområde og ikke overstiger 250 m². I Dansk Folkeparti mener vi, det er et godt initiativ for ældre personer med handicap, men det er frivilligt for kommuner og regioner, om de vil gøre brug af muligheden. Loven træder i kraft den 1. juli 2011. Vi er i Dansk Folkeparti selvfølgelig positive over for forslaget og ser frem til udvalgsbehandlingen.

Svar:  Tak til fru Anita Knakkergaard. Nu er det jo sådan, at Dansk Folkeparti har støttet regeringen i mangt og meget, især i det her ideologiske felttog imod den almene sektor, hvor man især har støttet salget af rigtig gode almene boliger i de områder, hvor der ikke er nogen problemer. Nu hører vi så fra talerstolen, at Dansk Folkeparti har fået nogle ting med i det her lovforslag, blandt andet en evalueringsordning. Det er jo ganske godt, for sådan en evalueringsordning kan måske også bruges til at spørge: Er der dele af det her, vi skal begrave og afskaffe igen? Så har jeg bemærket, at hos et af de andre partier, som har været med til at få det her er vedtaget, nemlig Det Radikale Venstre, har finansordføreren udlovet rødvin til blandt andet Dansk Folkepartis ordfører, hvis der bliver solgt mere end ti almene boliger efter den nye ordning, efter vedtagelsen af det lovforslag, vi er ved at behandle nu. Mit spørgsmål til Dansk Folkepartis ordfører er så: Hvis det viser sig, at den radikale finansordfører får ret og der ikke bliver solgt ti almene boliger efter den her lov, sådan at Dansk Folkepartis ordfører ikke får rødvin af den radikale finansordfører, vil Dansk Folkeparti så i evalueringen arbejde på, at man afskaffer den del af salgsordningen, som vedrører de gode, velfungerende almene boliger?